A Tanács 1360/90/EGK rendelete

(1990. május 7.)

az Európai Képzési Alapítvány létrehozásáról

AZ EURÓPAI KÖZÖSSÉG TANÁCSA,

tekintettel az Európai Gazdasági Közösséget létrehozó szerződésre és különös tekintettel annak 235. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az Európai Tanács 1989. december 8–9-i ülésén a Bizottság javaslatára felkérte a Tanácsot, hogy 1990. elejétől kezdődően fogadja el a közép- és kelet-európai Európai Képzési Alapítvány létrehozásához szükséges határozatokat;

mivel 1989. december 18-án a Tanács elfogadta a Magyar Köztársaság és a Lengyel Népköztársaság számára történő gazdasági segítségnyújtásról szóló 3906/89/EGK rendeletet [4], amely támogatást biztosít többek között az oktatás terén is a magyar és lengyel gazdasági és szociális reformfolyamat támogatására;

mivel a Tanács megfelelő jogszabály alapján a későbbiekben kiterjesztheti a támogatást Közép- és Kelet-Európa más országaira is;

mivel a gazdasági és szociális reform folyamata hozzájárul a közép- és kelet-európai országok és a Közösség közötti kölcsönösen előnyös gazdasági és kereskedelmi kapcsolatok kiépüléséhez; mivel ezek a felerősített kapcsolatok a Közösségen belüli gazdasági tevékenységek harmonikus fejlődéséhez is hozzájárulnak;

mivel az Európai Képzési Alapítvány nagymértékben hozzájárulhat a reformfolyamathoz történő gazdasági segítségnyújtásra jogosultnak minősített közép- és kelet-európai országok számára nyújtott hatékony képzési támogatáshoz;

mivel ehhez a hozzájárulásához az Európai Képzési Alapítványnak a közös szakképzési politika végrehajtása során a szakképzés terén szerzett közösségi tapasztalatokra, valamint a képzésben érintett intézményeire kell támaszkodnia;

mivel a Közösségben és harmadik országokban, köztük a közép- és kelet-európai országokban léteznek regionális és/vagy nemzeti köz- és/vagy magánlétesítmények, amelyeket fel lehet kérni a képzés terén történő támogatásban való hatékony közreműködésre;

mivel az Európai Képzési Alapítvány jogállása és felépítése lehetővé teszi a különböző támogatandó országok speciális és különböző igényeinek rugalmas kezelését és lehetővé teszi számára, hogy feladatait a már meglévő nemzeti és nemzetközi létesítményekkel szoros együttműködésben végezze;

mivel az Európai Képzési Alapítványt jogi személyiséggel kell felruházni, a Bizottsággal fenntartott szoros viszony kialakítása, valamint a Közösség és intézményei politikai felelősségének tiszteletben tartása mellett;

mivel az Európai Képzési Alapítvány szoros kapcsolatokat tart fenn az Európai Szakképzés-fejlesztési Központtal, a Felsőoktatási Transzeurópai Mobilitási Programmal (Tempus) és bármely más, a Tanács által a közép- és kelet-európai országok képzési támogatására létrehozott programmal;

mivel az Európai Képzési Alapítvány nyitva áll a Közösségen kívüli országok számára, amelyek a Közösséggel és a tagállamokkal együtt a Közösség és közöttük kialakítandó megállapodás keretében elkötelezték magukat a közép- és kelet-európai országok oktatási téren történő támogatására;

mivel a Szerződés a szóban forgó tevékenységhez kizárólag a 235. cikkben biztosít hatáskört,

ELFOGADTA EZT A RENDELETET:

1. cikk

Célok

Ez a rendelet létrehozza az Európai Képzési Alapítványt (a továbbiakban: alapítvány), amelynek céljai hozzájárulnak a Tanács 3906/89/EGK rendelete, vagy bármilyen későbbi megfelelő jogszabály által gazdasági segítségnyújtásra jogosultnak minősített közép- és kelet-európai országok szakképzési rendszereinek fejlődéshez. Ezek az országok a továbbiakban: "jogosult országok".

Az alapítvány:

- a Közösség és a jogosult országok közötti hatékony együttműködés előmozdítását célozza a szakképzés területén,

- hozzájárul a Közösség, a tagállamok és a 16. cikkben említett harmadik országok által nyújtott támogatás összehangolásához.

2. cikk

Hatály

Az alapítvány a képzés terén működik, beleértve a szakmai alap- és továbbképzést, valamint a fiatalok és felnőttek átképzését, továbbá a vezetőképzést.

3. cikk

Feladatok

Az 1. cikkben említett célok megvalósítása érdekében az alapítvány:

a) a képzés területére vonatkozó műszaki segítségnyújtási intézkedések végrehajtásával, valamint a jogosult országok megfelelő kijelölt szervezeteivel való együttműködés révén segítséget nyújt az oktatási igények és prioritások meghatározásában;

b) összekötőként működik a Közösség, a tagállamok és a 16. cikkben említett harmadik országoknak, valamint a jogosult országoknak és minden más érdeklődőnek a képzés terén folyamatban lévő kezdeményezésekkel és a jövőbeli igényekkel kapcsolatos információval történő ellátására, valamint keretet biztosít a támogatási felajánlásoknak,

c) az a) és a b) bekezdés alapján:

megvizsgálja a képzési támogatás közös vállalkozásainak körét, beleértve a kísérleti vállalkozásokat, meghatározott projektekre létrehozott speciális nemzetközi csoportok kialakításának lehetőségét, valamint meghatározza azokat a tevékenységeket, amelyeket közösen lehet finanszírozni, és finanszírozza ezeknek a projekteknek a tervezését, előkészítését; finanszírozza azoknak a projekteknek a megvalósítását, amelyek költségeit az alapítvánnyal együtt egy vagy több ország, vagy kivételes esetekben az alapítvány maga viseli;

d) az alapítvány által finanszírozott projektek és tevékenységek esetén: megkeresi a projektek rugalmas, decentralizált módon történő tervezéséhez, előkészítéséhez, megvalósításához és/vagy vezetéséhez megfelelő képzési múlttal, tapasztalattal és szakértelemmel rendelkező köz- és/vagy magánintézményeket;

e) az alapítvány által teljesen vagy részben finanszírozott projektek esetén a pályázati eljárást az 5. cikkben említett igazgatótanács határozza meg, teljes mértékben figyelembe véve a 3906/89/EGK rendelet, különösen az annak 7. cikke vagy bármely azt követő jogszabály keretein belül kialakított eljárásokat;

f) a Bizottsággal együttműködve közreműködik a jogosult országoknak nyújtott képzési támogatási program hatékonyságának figyelemmel kísérésében és értékelésében;

g) terjeszti az információkat és ösztönzi a publikációk, ülések és egyéb megfelelő úton történő tapasztalatcserét;

h) e rendelet általános keretein belül elvállal minden egyéb olyan feladatot, amelyről az igazgatótanács megállapodik a Bizottsággal.

4. cikk

Általános rendelkezések

(1) Az alapítvány jogi személy. Minden tagállamban az adott jogrendszer szerint a jogi személyt megillető legnagyobb mértékű jogképességet élvez, így különösen szerezhet ingó és ingatlan vagyontárgyakat és rendelkezhet felettük, valamint bíróság előtt eljárhat. Nem nyereségérdekelt szervezet.

Az alapítvány együttműködést céloz más közösségi szervezetekkel, különösen a Cedefop-pal.

(2) A közösségi intézmények és az oktatás területén tevékenykedő nemzetközi szervezetek munkájában már aktív szerepet betöltő európai szintű szociális partnerek képviselőit be lehet vonni az alapítvány munkájába, elsősorban az 5. cikk (8) bekezdése és a 6. cikk (1) és (2) bekezdése alapján.

5. cikk

Az igazgatótanács

(1) Az alapítványt az igazgatótanács irányítja, amely tagállamonként egy, valamint a Bizottság részéről két képviselőből áll.

Minden igazgatótanácsi tagot képviselhet vagy kísérhet egy helyettes. Ha a helyettes kíséri a tagot, akkor neki nincs szavazati joga.

(2) A tagállam képviselőjét a szóban forgó tagállam nevezi ki.

A Bizottság nevezi ki azokat a személyeket, akik képviselik.

(3) A képviselők hivatali ideje három év, amely megújítható.

(4) Az igazgatótanács elnöke a Bizottság egyik képviselője. Az elnök nem szavaz.

Az igazgatótanács elfogadja eljárási szabályzatát.

Az igazgatótanács valamennyi tagjának egy szavazata van.

Az igazgatótanács határozataihoz a tagok kétharmados többségére van szükség, kivéve az 5. bekezdésben említett esetet.

(5) Az igazgatótanács tagjai egyhangú döntése alapján határozza meg az alapítvány hivatalos nyelveire vonatkozó szabályokat, figyelembe véve azt az igényt, hogy minden érdekelt fél számára hozzáférhető és elérhető legyen az alapítvány munkája.

(6) Az elnök évente legalább kétszer, valamint a tagok egyszerű többségének kérése esetén összehívja az igazgatótanácsot.

Az elnök feladata a tagok értesítése a Közösségnek a munkájukhoz kapcsolódó más tevékenységeiről, valamint az alapítvánnyal szembeni következő évi elvárásokról.

(7) Az alapítvány igazgatója által benyújtott tervezet alapján és három évre történő mozgó tervezéssel az igazgatótanács legkésőbb minden év november 30-ig a Bizottsággal konzultálva elfogadja az alapítvány következő évre vonatkozó éves munkatervét.

Az éves munkatervben szereplő projektekhez mellékeni kell a szükséges kiadásokat tartalmazó becslést.

(8) Az igazgatótanács szükség szerint eseti alapon jóváhagyja ad hoc ágazati munkacsoportok létrehozását, amelyekben részt vesz az egyes projektek finanszírozásához hozzájáruló minden ország vagy szervezet, valamint az egyéb érdeklődő tagok, beleértve a szociális partnerek képviselőit.

(9) Az igazgatótanács legkésőbb minden év március 31-ig benyújtja a Bizottsághoz az előző éves tevékenységéről és annak finanszírozásáról szóló éves jelentésének tervezetét.

A Bizottság jóváhagyja az éves jelentést és benyújtja azt az Európai Parlamenthez, a Tanácshoz, az Európai Gazdasági Szociális Bizottsághoz és a tagállamokhoz.

A Bizottság tájékoztatásul a jogosult országoknak is továbbítja ezt a jelentést.

6. cikk

Tanácsadói fórum

(1) Az alapítvány rendelkezik egy, az igazgatótanács által kinevezett tanácsadói fórummal.

A fórum tagjait az alapítvány munkájában érintett képzési és egyéb ágak szakértői közül választják, figyelembe véve azt az igényt, hogy a szociális partnerek, a képzési segítségnyújtásban aktívan résztvevő nemzetközi szervezetek és a jogosult országok is képviseltessék magukat.

Minden tagállamból, jogosult országból és az európai szintű szociális partnerek közül kijelölnek két képviselőt.

(2) Az igazgatótanács várja a kinevezésekre irányuló jelöléseket a(z):

- tagállamoktól,

- jogosult országokból,

- európai szintű szociális partnerektől, amelyek már aktívan részt vesznek a Közösségi intézmények munkájában, és

- az érintett nemzetközi szervezetektől.

(3) A tanácsadói fórum tagjainak megbízatása általában három évre szól, amelyet az igazgatótanács rendszeresen felülvizsgál.

(4) A tanácsadói fórum feladata az alapítványnak az 5. cikk (7) bekezdésében említett éves munkatervével kapcsolatos vélemények kialakítása az igazgatótanács részére annak kérése alapján vagy saját kezdeményezésére.

Minden véleményt közölni kell az igazgatótanáccsal.

(5) A tanácsadói fórum elnöke az alapítvány igazgatója.

A tanácsadói fórum kidolgozza eljárási szabályzatát, amelyet az igazgatótanács hagy jóvá.

(6) A tanácsadói fórumot évente egyszer az elnök hívja össze.

7. cikk

Az igazgató

(1) Az alapítvány igazgatóját a Bizottság javaslata alapján az igazgatótanács nevezi ki öt éves időtartamra, amely megújítható.

Az igazgató feladata:

- az igazgatótanács, és az igazgatótanács által összehívott munkacsoportok munkájának előkészítése és megszervezése, különösen az alapítvány éves munkaprogram-tervezetének elkészítése,

- az alapítvánnyal kapcsolatos napi adminisztráció elvégzése,

- az alapítvány költségvetésének végrehajtása és a bevételi és kiadási kimutatásának elkészítése,

- az e rendeletben meghatározott jelentések elkészítése és közzététele,

- az alkalmazottakkal összefüggő ügyek,

- a 3. cikkben említett feladatok ellátása.

(2) Az igazgató az igazgatótanácsnak számol be tevékenységéről és részt vesz annak ülésein.

(3) Az alapítvány jogi képviselője az igazgató.

8. cikk

Kapcsolatok más közösségi tevékenységekkel

A Bizottság az igazgatósággal együttműködve, ha lehetséges, a 3906/89/EGK rendelet 9. cikkében megállapított eljárásnak megfelelően biztosítja az alapítvány munkája és egyéb közösségi szintű tevékenységek között a koherenciát, és ha szükséges, azok komplementaritását, mind a Közösségen belül, mind a jogosult országoknak nyújtott segítség terén, különös figyelemmel a Tempus programra.

9. cikk

A költségvetés tartalma

(1) Az alapítvány összes bevételéről és kiadásáról minden pénzügyi évre becslés készül, ami megjelenik az alapítvány költségvetésében, amely tartalmaz egy intézményi tervet. A pénzügyi év azonos a naptári évvel.

(2) Az alapítvány költségvetésében a bevételek és kiadások egyensúlyban vannak.

(3) Az alapítvány bevétele, az egyéb típusú jövedelmektől függetlenül, az Európai Közösségek általános költségvetéséből származó szubvencióból, az elvégzett szolgáltatásokért járó díjazásból, valamint egyéb forrásokból származó összegekből áll.

(4) A költségvetés tartalmazza az alapítvány pénzügyi támogatását élvező projektekhez a jogosult országok által rendelkezésre bocsátott összegeket is.

10. cikk

Költségvetési eljárás

(1) Az igazgató minden évben elkészíti az alapítvány költségvetési javaslatának tervezetét, amely magában foglalja az üzemi költségeket és a következő pénzügyi évre javasolt működési programot és benyújtja azt az igazgatótanácshoz.

(2) Ezek alapján az igazgatótanács legkésőbb február 15-ig elfogadja az alapítvány költségvetésének tervezetét és benyújtja azt a Bizottsághoz.

(3) A Bizottság értékeli az alapítvány költségvetés-tervezetét, tekintettel a jogosult országok szakképzési prioritásaira, valamint az ezen országoknak nyújtandó gazdasági támogatás általános pénzügyi orientációjára.

A Bizottság ennek alapján és a közép- és kelet-európai országok számára nyújtandó gazdasági támogatásra fordítható összeg javasolt korlátain belül megállapítja az alapítvány költségvetéséhez való éves hozzájárulás összegét, amelyet felvesznek az Európai Közösségek általános költségvetésének előzetes tervezetébe.

(4) Az igazgatótanács a Bizottság értesítésének kézhezvétele után minden pénzügyi év elején elfogadja az alapítvány költségvetését, hozzáigazítva azt az alapítvány által kapott hozzájárulásokhoz és egyéb forrásokhoz.

11. cikk

A költségvetés végrehajtása és ellenőrzése

(1) Az igazgató végrehajtja az alapítvány költségvetését.

(2) Az alapítvány összes költségére tett kötelezettségvállalás és kifizetés, valamint a bevételek nyilvántartása és beszedése ellenőrzését a Bizottság javaslatára az igazgatótanács által kinevezett pénzügyi ellenőr végzi.

(3) Legkésőbb minden év március 31-ig az igazgató benyújtja a Bizottságnak, az igazgatótanácsnak és a Számvevőszéknek az előző pénzügyi évre vonatkozó bevételek és kiadások részletes elszámolását.

A Számvevőszék a Szerződés 206a. cikkének megfelelően megvizsgálja ezeket a számlákat.

(4) Az igazgatótanács mentesíti az igazgatót a költségvetés végrehajtására vonatkozó felelőssége alól.

12. cikk

Pénzügyi szabályok

Az igazgatótanács a Bizottsággal és a Számvevőszékkel folytatott konzultációt követően meghatározza a részletes pénzügyi szabályokat, különös tekintettel az alapítvány költségvetésének megállapításához és végrehajtásához szükséges eljárásokra.

13. cikk

Kiváltságok és mentességek

Az Európai Közösségek kiváltságairól és mentességeiről szóló jegyzőkönyv vonatkozik az alapítványra.

14. cikk

A munkavállalókkal kapcsolatos szabályok

Az alapítvány rendes munkavállalóira, köztük az igazgatóra vonatkozó szabályok és rendeletek megegyeznek az Európai Szakképzés-fejlesztési Központ munkavállalóinak alkalmazási feltételeiről szóló, 1976. június 29-i 1859/76/EGK-Euratom-ESZAK tanácsi rendeletben [5] megállapított rendelkezésekkel, amelyeket a Bizottság javaslatára a Tanács által elfogadandó külön rendelet tartalmaz.

15. cikk

Jogi felelősség

(1) Az alapítvány szerződési felelősségét a szóban forgó szerződésre alkalmazandó jogszabályok szabályozzák.

(2) A szerződésen kívüli felelősség esetén az alapítvány a tagállamok jogszabályainak közös általános elvei alapján megtéríti az általa vagy az alkalmazottai által feladatuk végzése során okozott károkat.

Az ilyen jellegű károkkal kapcsolatos vitákban az Európai Közösség Bírósága illetékes.

(3) Az alkalmazottaknak az alapítvánnyal szembeni felelősségére az alapítvány alkalmazottaira vonatkozó megfelelő rendelkezések alkalmazandók.

16. cikk

Harmadik országok részvétele

(1) Az alapítványban való részvétel nyitva áll olyan harmadik országok számára, amelyek nem tagjai az Európai Közösségnek és amelyek a Közösség és közöttük a Szerződés 228. cikkében részletezett eljárás szerinti kötendő megállapodások keretében közös kötelezettségeket vállalnak a Közösséggel és a tagállamokkal a közép- és kelet-európai országok támogatására a képzés terén.

A megállapodások többek között meghatározzák ezen országoknak az alapítvány munkájában való részvétele jellegét és mértékét, valamint részletes szabályait, beleértve a pénzügyi hozzájárulással és a munkavállalókkal kapcsolatos rendelkezéseket.

(2) Ezeknek az országoknak az 5. cikk (8) bekezdésében említett ad hoc munkacsoportokban való részvételéről szükség esetén az igazgatótanács határoz, ehhez nem kell megállapodást kötni.

17. cikk

Nyomonkövetési és értékelési eljárás

A Bizottság az igazgatótanáccsal folytatott konzultáció során meghatározza az alapítvány munkája során szerzett tapasztalatok ellenőrzési és értékelési eljárását.

Ezen eljárás első eredményeiről a Bizottság egy jelentést készít, amelyet 1992. december 31-ig benyújt az Európai Parlamentnek, a Tanácsnak és a Gazdasági és Szociális Bizottságnak.

18. cikk

Felülvizsgálat

Ezt a rendeletet hatálybalépésétől számított öt éven belül a Bizottság javaslata alapján a Tanács felülvizsgálja.

19. cikk

Ez a rendelet az alapítvány székhelyének illetékes hatóságok által történő meghatározását követő napon lép hatályba. [6]

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. május 7-én.

a Tanács részéről

az elnök

G. Collins

[1] HL C 86., 1990.4.4., 12. o.,

[2] HL C 113., 1990.5.7.,

[3] az 1990. április 25-én adott vélemény (a Hivatalos Lapban még nem jelent meg),

[4] HL L 375., 1989.12.23., 11. o.,

[5] HL., L 214., 1976.8.6., 1. o.,

[6] A rendelet hatálybalépésének napját az Európai Közösségek Hivatalos Lapjában teszik közzé.

--------------------------------------------------